google/wiki40b huggingface dataset:
Latvijas Mūzikas ierakstu gada balva 2007

Latvijas Mūzikas ierakstu gada balvas 2007 ceremonija notika 2008. gada 8. martā Rīgas Sporta manēžā. Ceremoniju vadīja Baiba Sipeniece-Gavare un Valters Krauze. Balva tika pasniegta 16 nominācijās, savukārt nominācija labākais deju mūzikas, hip hop vai r'n'b albums tika slēgta nepietiekamā pretendentu daudzuma dēļ.
Visvairāk balvu (trīs) saņēma Artis Gāga. Gada balvas ceremonijā ar saviem priekšnesumiem uzstājās "Prāta Vētra", "Gain Fast", "Detlef Zoo", "Satellites LV", "Double Faced Eels", "Inokentijs Mārpls", Liene Šomase, Ella, Andris Ērglis un citi.
Viktors Gažīks

Biogrāfija

Daudzkārtējais Slovākijas jauniešu šaha čempionātu uzvarētājs dažādās vecuma grupās. Pārstāvējis Slovākiju Eiropas un pasaules jauniešu šaha čempionātos, kuros lielākos panākumus guvis 2010. gadā, kad Batumi uzvarējis Eiropas jauniešu šaha čempionātā U10 vecuma grupā, un 2018. gadā Grieķijā, kad uzvarējis Pasaules junioru šaha čempionātā U18 vecuma grupā.
2009. gadā uzvarējis Eiropas jauniešu ātrā šaha čempionātā U8 vecuma grupā un Eiropas Savienības jauniešu šaha čempionātā U8 vecuma grupā.
Uzvarējis Slovākijas starptautiskos šaha turnīros Prjevidzā (2015) un Chess Masters Pieniny (2017).
Par panākumiem turnīros FIDE 2016. gadā Gažīkam piešķīrusi starptautiskā meistara (IM) nosaukumu.
7. tramvaju maršruts (Rīga)

Maršruts

Virzienā Ausekļa iela — Ķengarags tramvaji brauc pa šādām ielām: Kronvalda bulvāris, K. Valdemāra iela, Z. A. Meierovica bulvāris, Aspazijas bulvāris, Prāgas iela, Centrāltirgus iela, Maskavas iela, Mazā Krasta iela, Īsā iela un Maskavas iela.
Virzienā Ķengarags — Ausekļa iela tramvaji brauc pa šādām ielām: Maskavas iela, Īsā iela, Mazā Krasta iela, Maskavas iela, Centrāltirgus iela, Prāgas iela, Aspazijas bulvāris, Z. A. Meierovica bulvāris, K. Valdemāra iela un Kronvalda bulvāris.

Maršruts ar mainītu virzienu

Virzienā 3. tramvaju depo (Fridriķa ielā) — Ķengarags tramvaji brauc pa šādām ielām: Maskavas iela.
Virzienā Ķengarags — 3. tramvaju depo (Fridriķa ielā) tramvaji brauc pa šādām ielām: Maskavas iela.
Virzienā 3. tramvaju depo (Fridriķa ielā) — Ausekļa iela tramvaji brauc pa šādām ielām: Maskavas iela, Īsā iela, Mazā Krasta iela, Maskavas iela, Centrāltirgus iela, Prāgas iela, Aspazijas bulvāris, Z. A. Meierovica bulvāris, K. Valdemāra iela un Kronvalda bulvāris.
Virzienā Ausekļa iela — 3. tramvaju depo (Fridriķa ielā) tramvaji brauc pa šādām ielām: Kronvalda bulvāris, K. Valdemāra iela, Z. A. Meierovica bulvāris, Aspazijas bulvāris, Prāgas iela, Centrāltirgus iela, Maskavas iela, Mazā Krasta iela, Īsā iela un Maskavas iela.
Rūdolfs Gaitars

Pirmskara dzīve

Līdz Otrā pasaules kara sākumam strādājis par Penkules pamatskolas pārzini, no šī amata atstādināts pēc Padomju okupācijas 1940. gada septembrī. Dienot Latvijas Armijā,  ieguvis virsniekvietnieka pakāpi. Pirms 1941. gada 14. jūnija deportācijām pašam Gaitaram izdodas noslēpties mežā, taču tiek izsūtīta viņa ģimene.

Otrajā pasaules karā

Pēc Vācijas uzbrukuma PSRS Gaitars uzsāk aktīvu darbību, piesaista palikušos aizsargus, veido apkaimē kontrolpunktus, kurus šķērsojot jāuzrāda caurlaide, pats Gaitars uzņemas Penkules galvenā komandanta pienākumus, atjauno pagasta valdi, ieceļ pagasta vecāko un sekretāru, kā arī arestē bijušo pagasta izpildkomitejas priekšsēdētāju Alfredu Bergu. Bergs vēlāk tiek nosūtīts uz Salaspils nometni un pēc tam nošauts.
1942. gada maijā brīvprātīgi pieteicies dienestam 19. Latgales bataljonā, piedalās kaujās pie Pulkovas observatorijas, kur tas cieš smagus zaudējumus. 1943. gada aprīlī Gaitars līdz ar 19. bataljona atlikušo personālsastāvu tiek ieskaitīts Latviešu leģiona brigādē (kā 2. bataljons) un nosūtīts uz Volhovas fronti, kur tiek paaugstināts leitnanta pakāpē. 1943. gada augustā apbalvots ar II šķiras Dzelzs krustu un 1943. gada oktobrī jau ar I šķiras Dzelzs krustu. 1944. gada 3.—9. februārī izrāda īpašu varonību cīņās ar savu rotu pie Batajskajas Lugas, Kostroņas, Batrakas, kur atsit ienaidnieka bataljona un pulka lieluma uzbrukumus. 1944. gada 25. februārī ar savu rotu iznīcina veselu ienaidnieka kolonnu Zapoļjes apkārtnē, 1944. gada 16. maijā kā pirmais latvietis tiek apbalvots ar Vācu krustu zeltā. Vairākas reizes tiek kaujā viegli ievainots, pēc pēdējā ievainojuma spiests atstāt fronti līdz 1945. gada janvārim. 
Virsleitnants Rūdolfs Gaitars mirst 1945. gada 22. martā no gūtā ievainojuma Tukuma apriņķa Zantes skolā ierīkotajā lazaretē. Apbedīts kapsētā pie Dārziņu mājām.
Žokļi: Atriebība

Sižets

Jaunākais Mārtina Brodija dēls iet bojā haizivju uzbrukuma laikā. Dēla māte Elena (Loreina Gērija) dodas atriebties par dēlu.
Intel 8042

Intel 8042 jeb i8042 ir tastatūras kontrolieris, kas nodrošina personālā datora IBM PC AT (un vēlāku modeļu) tastatūras funkcionēšanu. Tas atrodas uz mātesplates kā atsevišķa mikroshēma (sākotnējos modeļos) vai integrēts (emulēts) sistēmplates mikroshēmojumā. Savukārt tastatūrā atrodas cits mikrokontrolieris, piemēram, Intel 8048.
i8042 ir programmējams mikrokontrolieris, kuram programma glabājas pastāvīgajā atmiņā, bet programmu nevar izmainīt. Tas nodrošina pārtraukuma pieprasījuma veidošanu pēc skenkoda saņemšanas no tastatūras un vadības komandu apstrādi. Bez tastatūras apkalpošanas mikrokontrolieris var veikt arī citas darbības, piemēram, nolasīt signālus no mātesplates konfigurācijas tiltslēgiem, pārstartēt datora centrālo procesoru, kontrolēt līniju A20 gate. i8042 var uzturēt arī papildu ierīci, piemēram, PS/2 peli. Kontrolierim ir divi porti, kuriem var piekļūt ar kontroliera komandām.
Fertē—Hanšāgas nacionālais parks

Fertē ezers un Hanšāga

Fertē ezers ir lielākais Eiropas stepes ezers un lielākais Austrijas ezers. Seklā ūdens līmeņa un valdošo vēju dēļ ezera lielums un forma mainās, bieži applūstot. Ungārijas daļā ezera krasti ir purvaini ar daudzām niedrēm. Purvāju pārtrauc tikai nelieli iekšējie ezeri un ūdens kanālu tīkls, kas tika izveidots, lai nodrošinātu satiksmi. Starp niedrēm ir arī meldri un zāģu grīšļi, netālu no krasta arī aug gari grīšļi un atrodas mitrās un purva pļavas.
1960. gados parkā esošajā Hanšāgas apkārtnē bija diezgan zems mežu īpatsvars, bet bija vairāki alkšņu un vītolu purvi, kā arī ozolu meži. Pēc meliorācijas bija ievērojama mežu platības pārkārtošanās. Sākotnējie meži, kas palika (Cšīkoša, Vešsēša, Figurāka mežs) veido izcilu dabas mantojumu, kurā ir ļoti bagātīga kukaiņu fauna un tā ir vairāku dziedātājputnu ligzdošanas vieta.
Šabis

Personvārda cilme

Vārda Šābis etimoloģija tiek saistīta ar nozīmi “skābs”. Arī citām baltu tautām sastopams gan šāds personvārds, gan šādas cilmes vietvārdi (Blese 1929).

Krusta kari pret zemgaļiem šajā laikā

1251. gadā Lietuvas dižkungs Mindaugs uzsāka sarunas ar Livonijas ordeņa mestru Andreasu no Štīrijas par pāriešanu kristīgajā ticībā, piekrītot tam, ka Zemgale un Žemaitija nonāktu Livonijas ordeņa pakļautībā. Turpmākos gadus notika regulāri un mērķtiecīgi krustnešu uzbrukumi zemgaļiem līdz 1254. gadā Zemgales novadus izdevās pakļaut.
1251. gadā tika likvidēta Zemgales bīskapija un pievienota Rīgas arhibīskapijai. 
1254. gadā Rietumzemgali sadalīja starp trīs, bet Austrumzemgali starp diviem feodāliem senioriem. Rietumzemgalē Livonijas ordenim tika Tērvete un Dobele, Rīgas arhibīskapijai Silene un Žagare, Rīgas domkapitulam Dobene un Spārnene. Austrumzemgali sadalīja starp Rīgas arhibīskapu un ordeni, un Lielupe un Mēmeli bij šo abu daļu robeža. 
1256. gada un 1259. gada sākumā pakļautie zemgaļi piedalījās savu jauno senioru pusē kaujās pret žemaišiem.
1259. gada rudenī, kad žemaiši pie Skodas bija sakāvuši ordeni, pēc Šābja padoma padzina soģus (fogtus).
1259/60. gada ziemā Livonijas ordeņa mestrs Burhards fon Hornhūzens sapulcināja lielus spēkus uzbrukumam Tērvetei, taču nespēja to ieņemt. Pēc zaudējuma Durbes kaujā un mestra bojāejas krusta karotāji bija spiesti pamest Dobenes pili un visu Rietumzemgali. 
1261. gadā ordeņa mestrs Verners fon Breithauzens mēģināja atgūt Zemgali, bet tika sakauts.
1265. gadā Livonijas ordeņa mestrs Konrāds fon Manderns uzcēla Lielupes salā Mītavas pili, kas kļuva par krusta karu galveno bāzi Zemgalē.
1271./72. gada ziemā krustneši ieņēma Mežotnes un Tērvetes pilskalnus un nodedzināja Raktes pili, bet Tērvetē izveidoja 15 vācbrāļu garnizonu. 
1272. gada 6. jūlijā arhibīskaps Alberts II Zauerbērs un mestrs Valters fon Nortekens vienojās ar zemgaļu virsaišiem par jaunu līgumu, kas bija līdzīgs 1251. gadā noslēgtajam, jo paredzēja maksāt tādas pašas nodevas kā kuršiem un 3 reizes gadā, kad soģis ieradās noturēt pagastu, spiest tiesu.
Enhanced Data Rates for GSM Evolution

Kodēšanas shēmas

Kā zināms, radio uztveršanas apstākļi var būt ļoti dažādi un tie var mainīties vienas datu sesijas laikā. Ja radio kanāla kvalitāte ir zema - ir daudz traucējumi vai interference uztvertajam un demodulētajam ciparu signālam var būt daudz kļūdainu bitu. Lai atrastu un izlabotu kļūdainos bitus, kļūdu labošanas algoritmam ir vajadzīga papildus informācija - informācijas virsdaudzums, jeb redundance. Jo sliktāks radiokanāls, jo lielāks virsdaudzums ir vajadzīgs. Šim nolūkam EDGE, atkarībā no kļūdu daudzuma, tiek izmantotas vairākas kodēšanas shēmas. Jo lielāks virsdaudzums ir jāpievieno derīgajam signālam, jo mazāks derīgās informācijas daudzums var tikt pārraidīts attiecīgajā laika sprīdī.

EDGE modulācija

EDGE tiek izmantoti divi modulācijas veidi - GMSK un 8PSK. EDGE datu sesija vienmēr tiek sākta ar GMSK modulāciju. Labos radio uztveršanas apstākļos kļūdu ir tik maz ka ir racionāli GMSK modulācijas vietā izmantot 8PSK modulāciju un iegūt lielāku datu pārraides ātrumu.
Ebreju autonomā apgabala karogs

Ebreju autonomā apgabala karogs ir Ebreju autonomā apgabala simbols. Pieņemts 1996. gada 31. jūlijā.

Karoga apraksts

Karogs ir baltā krāsā. Tā vidū ir horizontāla līnija, kura ir sadalīta dažādās krāsās. Šī līnija simbolizē varavīksni un ir sadalīta mazākās strīpās, kuras ir šādās krāsās: sarkanā, oranžā, dzeltenā, zaļā, tumši zilā, gaiši zilā un violetā. Katra no šīm mazajām strīpām atbilst 1/40 karoga platuma, bet pašas krāsas ir atdalītas ar mazu, baltas krāsas līniju, kura atbilst 1/120 no karoga platuma. Karoga platuma attiecība pret garumu ir 2:3.
Zemes nogruvums

Zemes nogruvums ir ģeoloģiska parādība, kuras laikā dažādu faktoru ietekmē notiek iežu vai augsnes nobrukšana. Šie nogruvumi var notikt ūdenstilpņu krastos, kā arī jebkur, kur ir augsts reljefa pacēlums. Lai gan gravitācija ir galvenais zemes nogruvumu izraisītājs, nogruvuma rašanos ietekmē vairāki citi faktori, kas ietekmē iežu un augsnes stabilitāti. Zemes nogruvumi var būt vairāku veidu — tajos var nogrūt dažādas nobiras, dubļi, akmeņi un citi. Šādi nogruvumi var izraisīt mega cunami, kā arī būt ļoti postoši.
Eiropas Investīciju banka

Eiropas Investīciju banka (angļu: European Investment Bank) ir banka un vienlaikus Eiropas Savienības patstāvīga finanšu institūcija, kas lielākoties atbalsta projektus, kas nodrošina ES dalībvalstu integrāciju un palīdz attīstīties ekonomiski vājākiem savienības reģioniem.
EIB, kuras akcionāri ir 27 ES dalībvalstis, tika radīta Luksemburgā 1958. gadā pamatojoties uz Romas līgumu. Finansiāli banka no vienas puses darbojas kā jebkura komercbanka sniedzot aizdevumus, garantijas un citus pakalpojumus parastajā kārtībā. No otras puses, kā ES finansēšanas institūcija, tā izsniedz kredītus, ilgtermiņa aizdevumus, garantijas projektiem, kuri palīdz līdzsvarot ES ekonomisko attīstību un integrāciju. 2010. gadā banka ES projektiem izsniedza 72 miljardus eiro jeb 88% no saviem finansu līdzekļiem. Papildus tam palīdzība tiek sniegta arī ES partnervalstīm — kaimiņreģioniem, jaunattīstības valstīm. Finanses savai darbībai EIB iegūst aizņemoties ES un pasaules kapitāla tirgos. Līdz ar to tā nav atkarīga no ES budžeta.
Zēlova

Vēsture

Rakstos pirmoreiz minēta 1252. gadā. Otrā pasaules kara beigu posmā no 1945. gada 16. aprīļa līdz 2. maijam Zēlovas apkaimē notika viena no lielākajām kara nobeiguma fāzes kaujām - Zēlovas augstienes kauja (Зеловско-Берлинская операция/Schlacht um die Seelower Höhen). Kauju rezultātā pilsēta tika spēcīgi nopostīta. Pēc Otrā pasaules kara Zēlova atradās VDR sastāvā.
Staņislavs Čerčesovs

Futbolista karjera

Karjeru sāka Ordžonikidzes (tagad — Vladikaukāza) "Spartak". 1984. gadā pievienojās Maskavas "Spartak", kurā pēc tam vairākas reizes atgriezās. "Spartak" sastāvā divreiz kļuva par PSRS un divreiz par Krievijas čemionu. Spēlējis arī Maskavas "Lokomotiv", Vācijas klubā Drēzdenes "Dynamo" un Insbrukas "Tirol" Austrijā. "Tirol" sastāvā trīsreiz kļuva par Austrijas čempionu.
1990. gada novembrī aizvadīja pirmo spēli PSRS futbola izlasē pret Trinidādu un Tobāgo. Bija iekļauts NVS futbola izlases sastāvā 1992. gada Eiropas čempionātā, taču laukumā neizgāja. Vēlāk sargāja vārtus Krievijas izlasē, bija iekļauts izlases sastāvā 1994. un 2002. gada FIFA Pasaules kausa turnīros un 1996. gada Eiropas čempionātā. Kopumā izlasē nospēlējis 49 spēles (8 spēles PSRS, 2 — NVS, 39 — Krievijas izlasē).

Trenera karjera

Trenera karjeru sāka 2004. gadā Austrijas pēc spēka trešās līgas klubā Kufstein. Tajā pašā gadā kļuva par Austrijas Bundeslīgas kluba Wacker Tirol galveno treneri. 2006. gada jūnijā sāka strādāt par Maskavas "Spartak" sporta direktoru. 2007. gadā kļuva par Spartak galveno treneri. Karjeras turpinājumā vadīja arī citus Krievijas klubus: Soču "Žemčužina", Groznijas "Terek", Permas "Amkar" un Maskavas "Dinamo". 
2015. gada oktobrī kļuva par Polijas Ekstraklasa kluba Varšavas "Legia" galveno treneri. 2015.—2016. gada sezonā uzvarēja ar komandu gan līgā, gan Polijas kausa izcīņā. 2016. gada 1. jūnijā pēc abpusējas vienošanās līgums ar Polijas klubu tika lauzts.
2016. gada augustā Čerčesovs tika apstiprināts par Krievijas futbola izlases galveno treneri, lai sagatavotu komandu mājinieku statusā 2018. gada FIFA Pasaules kausa finālturnīram.
Sargāt savu tēvuzemi

Sižets

Filmā pastāstīts par attieksmi pret armiju dažādos Latvijas laika posmos.
Emils Kemeni

Biogrāfija

Piedzimis Ungārijas galvaspilsētā Budapeštā, taču daudzus gadus dzīvojis Ņujorkā, Filadelfijā un Čikāgā. 19. gadsimta beigās bijis viens no ASV vadošajiem šahistiem. 1891. gadā piekāpies mačā Džeimsam Mūram Hanhemam ar 4:5. 1893. gadā uzvarējis Frenklinas šaha kluba čempionātā, kā arī pirmajā Filadelfijas pilsētas šaha čempionātā. 1894. gadā atkārtoti uzvarējis Filadelfijas pilsētas šaha čempionātā. 1896. gadā mačā ar Džeksonu Šovalteru sacenties par ASV šaha čempiona nosaukumu, taču bijis spiests atzīt Šovaltera pārākumu (+4, -7, =4). 1904. gadā Sentluisā izcīnījis 4. vietu 7. ASV šaha kongresā (uzvarējis Frenks Māršals). Piedalījies dažādu ASV pilsētu un štatu šaha klubu mačos.
1890. gados bijis šaha nodaļas redaktors Filadelfijas laikrakstā Public Ledger, kurā publicējis Eiropas šaha turnīru apskatus. Viens no pirmajiem publicējis arī korespondencšaha partijas. Vienu gadu izdevis arī savu izdevumu — American Chess Weekly. 1910. gados atgriezies savā dzimtajā Budapeštā, kur arī nomiris.
Ludzas pilsētas ģimnāzija

Vēsture

1921. gada 3. oktobrī Ludzā tika atvērta ģimnāzija. 
1925. gadā aprīlī skolu savā pārziņā pārņēma valsts, tās nosaukums laikā no 1925. gadā līdz 1940. gadam bija Ludzas Valsts ģimnāzija. 
1927. gadā ģimnāzija darbu sāka jaunuzbūvētajā ēkā, kuru atklāja toreizējais izglītības ministrs Rainis. 
Otrā pasaules kara laikā skolas telpās tika izvietots vācu armijas hospitālis. 
1944. gadā, vācu armijai atkāpjoties, skolas ēku uzspridzināja.  
Šajā pašā gadā tika atjaunota skolas darbība dažādās pilsētas ēkās un mainīts nosaukums - Ludzas 1. vidusskola. 
1961. gadā uzcēla jaunu skolas ēku Blaumaņa ielā 4 ar 600 skolēnu vietām. 
1989. gadā Ludzas vidusskola tika reorganizēta, izveidojot Ludzas 1. vidusskolu (ar latviešu mācībvalodu) un Ludzas 2. vidusskolu (ar krievu mācībvalodu).  Telpu trūkuma un lielā skolēnu skaita dēļ mācību darbs notika divās maiņās.
1999. gadā skola pēc akreditācijas kļuva par Ludzas pilsētas ģimnāziju. 
2000. gadā par Pasaules bankas līdzekļiem un ar pašvaldības atbalstu skolā tika veikti renovācijas darbi. 
2008. gadā skola ieguva otro korpusu, kas deva iespēju mācību darbu organizēt vienā maiņā. 2008. gadā 2. korpusā tika ierīkota pašvaldības finansēta skolas ēdnīca.
2012. gadā skolā ierīkoja slidotavu, 2013. gadā rekonstruēja skolas stadionu, 2014. gadā pie stadiona ierīkoja āra trenažieru laukumu, 2016. gadā skola saņēma statusu "Veselību veicinoša izglītības iestāde".
Redīmeids

Redīmeids (angļu: ready-made) jeb gatavo priekšmetu māksla ir sadzīves priekšmets vai tā detaļa, ko mākslinieks izvēlas un pasludina par mākslas darbu izstādes kontekstā. Redīmeids parasti ir rūpnieciski pagatavots. Tā definīciju ir devis franču rakstnieks un sirreālisma teorētiķis Andrē Bretons savā "Sirreālisma manifestā". Nosaukums ir cēlies no amerikāņu angļu valodas, ASV 1900.gadu sākumā ar ready-made apzīmēja rūpniecības nozares produktus. Par slavenāko redīmeidu var uzskatīt dadaista Marsela Dišāna keramisko pisuāru "Strūklaka" (1917). Vairāki mākslas virzieni kā, piemēram, dadaisms, konceptuālā māksla, izmanto redīmeidu vai nu tādu kā ir vai iekļaujot to instalācijās.
Uz augšu (dziesma)

Uz augšu ir Jurjānu Andreja kora dziesma ar Poruka vārdiem, ko dziesmusvētku kopkoris dziedāja 1933. gada Astotajos latvju dziesmu svētkos.
Šo dziesmu Jurjāns komponēja 1913. gadā un to pirmoreiz atskaņoja koris Teodora Reitera vadībā divus gadus vēlāk Pēterpilī. Reliģiskā inspirācijā tapusī "Uz augšu" palikusi kā pēdējais mākslinieciski spēcīgākais autora kordarbs.  
Ja visa Jurjānu Andreja mūza kā komplekss atklāj diezgan dažādas kvalitātes, radot ilūziju, it kā tajā būtu strauji pārdzīvoti vairāki rūguma laikmeti, tad pieminamā dziesma ir skaists piemērs tam Jurjāna darba cēlienam, kad viņš šiem laikmetiem jau bija garām. Diemžēl pēc tam Jurjāna daiļradē klāt tikpat kā nekas lielāks vairs nenāca.
Valsts aizsargājamie kultūras pieminekļi Aizkraukles novadā

Šajā lapā apkopoti valsts aizsargājamie kultūras pieminekļi Aizkraukles novadā.
 Kultūras pieminekļu karte
Šis saraksts tiek veidots no Vikidatiem, to periodiski atjaunina bots.
Ēriks Cābels

Dopinga pārkāpumi

2007. gada 24. maijā Cābels un bijušais Team Telekom komandas biedrs Rolfs Aldags atzinās EPO lietošanā, lai sagatavotos 1996. gada Tour de France. Cābels preses konferencē teica, ka nedēļu esot eksperimentējis un pārtraucis blakusefektu dēļ. Viņš atvainojās par melošanu par EPO lietošanu pagātnē. Viņa atzīšanos izsauca apsūdzības no bijušā Team Telekom masiera Žefa d'Onta un bijušo komandas biedru Berta Dīca, Udo Beltsa un Kristiana Enna atzīšanās. D'Onta grāmata, kuras fragmetni tika publicēti Vācijas laikrakstā Der Spiegel 2007. gada aprīlī, saturēja Team Telekom dalībnieku apsūdzības sistemātiskā EPO lietošanā 1990. gadu vidū.
Cābela vārds parādījās arī  Francijas Senāta 2013. gada 24. jūlijā publicēto dopinga testu rezultātu sarakstā. Tie bija ņemti  1998. gada Tour de France laikā un atzīti par pozitīvām EPO analīzēm 2004. gadā, kad tie tika atkārtoti pārbaudīti. Šī ziņojuma sakarā Cābels atzinās dopinga lietošanā no 1996. līdz 2004. gadam. Tā rezultātā Cābels zaudēja darbu kā Team Katusha treneris un UCI Profesionālās riteņbraukšanas padomes biedrs.
2013. gada jūlijā Cābels intervijā sueddeutsche.de atklāja precīzākas detaļas par saviem pārkāpumiem. Viņš apgalvoja, ka lietoja EPO no 1996. līdz 2003. gadam, kā arī izmantoja citas aizliegtas vielas un metodes.
Perejaslavļas kņazi

Perejaslavļas kņazi bija Rurika dinastijai piederīgi Perejaslavļas kņazistes valdnieki tagadējās Ukrainas teritorijā. Kņazi zināmi no 1054. gada, kad Kijevas lielkņazs Jaroslavs Gudrais Perejaslavļu piešķīra valdīšanā savam dēlam Vsevolodam Jaroslavičam. Bieži vien Perejaslavļas kņazi kļuva arī par Kijevas lielkņaziem. 1146.-1154. gadā, kad par Kijevas lielkņaza titulu un varu Senajā Krievzemē ar mainīgām sekmēm cīnījās Izjaslavs Mstislavičs un Jurijs Dolgorukijs, par Perejaslavļas kņazu viņi pārmaiņus iecēla savus dēlus.
Arī pēc tam, kad varu Kijevā ieguva Suzdaļas kņazu dzimta, viņi pēc tradīcijas ielika Perejaslavļas kņaza amatā savus brāļus vai dēlus. 1239. gada 3. martā Perejaslavļu ieņēma mongoļu karaspēks un no 1245. gada tā atradās Zelta Ordas pakļautībā, kuras hani Perejaslavļā atsevišķus kņazus neiecēla un to pārvaldīja Kijevas kņazu dēli.
Kad 1321. gadā Lietuvas dižkunigaitis Ģedimins kaujā pie Irpeņas sakāva Zelta Ordas hanam pakļautos krievu kņazus, starp kritušajiem kņaziem bija pieminēts arī Perejaslavļas kņazs Oļegs. 1363. gadā Perejaslavļas kņaziste tika inkorporēta Lietuvas dižkunigaitijas sastāvā.
Ako

Vārda cilme

Personvārds Ako acīmredzot (Stoebke 1964) aizgūts no vikingiem (zviedru: Ake, Åke, dāņu: Aage, vācu: Ago). Dāņu vikinga vārds Aki sastopams Egila sāgas tekstā, minēts arī 12. gs. sacerētajā Dānijas vēstures hronikā Gesta Danorum.
Gatis Truksnis

Dzīvesgājums

Studējis Latvijas Universitātē svešvalodas un tiesību zinātnes. Pēc tam viņš darbojās Rīgas domes Finanšu departamentā, Latvijas Investīciju un attīstības aģentūrā, "Jūrmalas siltumā" un bija Jūrmalas izpilddirektors.
2010. gada 10. septembrī viņu ievēlēja par Jūrmalas pilsētas domes priekšsēdētāju, 2013. gada aprīlī atstādināja no amata, bet jau tā paša gada jūnijā viņš otro reizi atgriezās amatā. 
2016. gada 13. oktobrī Jūrmalas dome otro reizi atbrīvoja Truksni no amata, tomēr jau 4. novembrī Truksni trešo reizi ievēlēja domes priekšsēdētāja amatā, lai arī viņš bija izslēgts no Latvijas Zaļās partijas. 2017. gada 13. janvārī Truksnis negaidīti paziņoja par atkāpšanos no domes priekšsēdētāja amata un atgriezās Zaļās partijas rindās. 
2017. gada 19. jūnijā viņu ar ZZS un "Saskaņas" balsīm ceturto reizi ievēlēja par Jūrmalas mēru.

Personiskā dzīve

Precējies ar režisori Lolitu Truksni. Ir divi bērni - dēls Leonards un meita Leonarda.
Pēc publiski pieejamām ziņām G.Truksnis ir bijis pieķerts lietotajam kokaīnu, kā arī sodīts ar 100 eiro naudas sodu par narkotisko vielu glabāšanu. Neskatoties uz skandāliem saistībā ar narkotikām un korpuciju, G.Truksnis ar partiju ZZS un "Saskaņa" deputātu atbalstu saglabāja Jūrmalas mēra amatu.
Earthmine

Vēsture

earthmine, Inc. dibināts 2006. gadā. 3D panorāmas uzņemšanas tehnoloģija tika licencēta no Reaktīvās kustības laboratorijas (JPL). 2009. gada novembrī uzņēmums nodibināja datu iegūšanas partneru tīklu ASV un citur pasaulē. 
2012. gada novembrī Somijas mobilo telefonu ražotājs Nokia nopirka earthmine.
Kaspars Vecvagars

Karjera

2009.—2010. gada sezonu K. Vecvagars aizvadīja Kauņas "Žalgiris" jaunatnes komandas sastāvā, spēlēja jaunatnes Eirolīgas finālā. "Žalgiris" pieaugušo komandas sastāvā spēlēja no 2013. gada, trīs reizes kļuvis par Lietuvas čempionu (2014, 2015, 2016).
2012. gadā saņēmis Valdemāra Baumaņa kausu.
2016. gada vasarā K. Vecvagars pievienojās LBL klubam Rīgas VEF, kura sastāvā 2017. gada pavasarī kļuva par LBL čempionu, lielāko sezonas daļu gan izlaižot dēļ traumas.
2019. gada rudenī, pēc dažām spēlēm BK Jūrmala sastāvā, noslēdza līgumu ar Spānijas LEB līgas (otrā pēc spēka) klubu Chocolates Trapa Palencia.

Latvijas izlase

2010. gada Eiropas U-18 čempionātā K. Vecvagars kopā ar Latvijas izlasi izcīnīja trešo vietu. Savukārt Latvijas U-19 izlases sastāvā izcīnīja 10. vietu 2011. gada Pasaules U-19 čempionātā, kas norisinājās Latvijā. Izcīnījis sudraba medaļu Eiropas U-20 čempionātā 2013. gadā.
Pieaugošo Latvijas basketbola izlases sastāvā spēlēja 2015. gada Eiropas čempionātā, kur komanda ieņēma 8. vietu.